En palabras en as que se repetirían dos -ll- palatals o fenomeno d'a eufonía explica a simplificación d'a -LL- cheminada latina enta una simpla -l- en cuenta de enta a -ll- palatal d'alcuerdo con a fonetica aragonesa regular. Son os casos de pelello, valello, coladiello, Castelillo, Viliella y calella (cheosinonimo occidental de "callizo"). Atra tendencia present en aragonés n'estos casos ye a evolución d'a cheminada latina -LL- enta -r-, o que beluns han considerau como d'influencia gascona. Son os casos de perello, varello probablement més extendius que as variants eufonicas con -l-, y os toponimos Variellas y Casterillo.